CELEX: 62020CN0139
Language: mt
Date: 2020-03-16 00:00:00
Title: Kawża C-139/20: Rikors ippreżentat fis-16 ta’ Marzu 2020 – Il-Kummissjoni Ewropea vs Ir-Repubblika tal-Polonja

15.6.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 201/17
            
         
      Rikors ippreżentat fis-16 ta’ Marzu 2020 – Il-Kummissjoni Ewropea vs Ir-Repubblika tal-Polonja
      (Kawża C-139/20)
      (2020/C 201/25)
      Lingwa tal-kawża: il-Pollakk
      
         Partijiet
      
      
         Rikorrenti: Il-Kummissjoni Ewropea (rappreżentanti: M. Siekierzyńska u A. Armenia, aġenti)
      
         Konvenuta: Ir-Repubblika tal-Polonja
      
         Talbiet
      
      Ir-rikorrenti titlob lill-Qorti tal-Ġustizzja jogħġobha:
      
                  —
               
               
                  tiddikjara li, billi implimentat liġi li tagħti eżenzjoni mid-dazju tas-sisa fuq il-prodotti tal-enerġija użati minn negozji li jikkonsmaw ħafna enerġija koperti mis-sistema tal-Unjoni għan-negozjar ta’ emissjonijiet, ir-Repubblika tal-Polonja naqset milli twettaq l-obbligi tagħha li jirriżultaw mill-Artikolu 17(1)(b) u mill-Artikolu 17(4) tad-Direttiva tal-Kunsill 2003/96/KE tas-27 ta’ Ottubru 2003 li tirriforma l-istruttura tal-Komunità dwar tassazzjoni fuq prodotti ta’ enerġija u elettriku (1);
               
            
                  —
               
               
                  tikkundanna lir-Repubblika tal-Polonja għall-ispejjeż.
               
            
         Motivi u argumenti prinċipali
      
      Ir-Repubblika tal-Polonja introduċiet fil-leġiżlazzjoni nazzjonali eżenjoni mid-dazju tas-sisa fuq il-prodotti tal-enerġija użati minn negozji li jikkonsmaw ħafna enerġija koperti mis-sistema tal-Unjoni għan-negozjar tal-emissjonijiet (iktar ’il quddiem is-“sistema EU ETS”.
      Fil-fehma tal-Kummissjoni dan jikkostitwixxi nuqqas ta’ twettiq tal-obbligi li jirriżultaw mill-Artikolu 17(1)(b) u mill-Artikolu 17(4) tad-Direttiva tal-Kunsill 2003/96/KE tas-27 ta’ Ottubru 2003 li tirriforma l-istruttura tal-Komunità dwar tassazzjoni fuq prodotti ta’ enerġija u elettriku. Skont dawn id-dispożizzjonijiet, l-eżenzjoni jew it-tnaqqis tal-livell tat-tassazzjoni applikabbli għall-prodotti tal-enerġija użati minn negozji li jikkonsmaw ħafna enerġija huma possibbli biss meta jkunu ġew konklużi ftehimiet ma’ impriżi jew ma’ assoċjazzjonijiet tal-impriżi jew meta jkunu ġew introdotti skemi ta’ permessi negozjabbli jew arranġamenti ekwivalenti, jekk kemm-il darba dawn iwasslu sabiex jintlaħqu l-għanijiet ta’ protezzjoni tal-ambjent jew sabiex tiżdied l-effiċjenza enerġetika. Fil-fehma tal-Kummissjoni, is-sistema EU ETS ma tistax titqies bħala “skema ta’ permessi negozjabbli” fis-sens tad-dispożizzjonijiet imsemmija hawn fuq.
      
         (1)  ĠU Edizzjoni Speċjali bil-Malti, Kapitolu 9, Vol. 1, p. 405.